AaB tabte søndag 4-2 på hjemmebane til AC Horsens i årets sidste hjemmekamp. Tom van Weert bragte ellers AaB foran 1-0, inden AC Horsens midt i første halvleg udlignede til 1-1 ved Kasper Junker og kom foran 2-1 på en straffesparksscoring af Oliver Drost. Kasper Kusk udlignede til 2-2, inden Jores Okore kort før pausen blev udvist. I anden halvleg scorede Michael Lumb og Lasse Kryger for gæsterne.

Efter en flot hyldest af assistenttræner Thomas Augustinussen, der havde sin sidste hjemmekamp, blev opgøret fløjtet i gang. Og på banen virkede AaB-spillerne opsatte på at følge op på sidste uges sejr og dermed give assistenttræneren en god hjemmebaneafsked.

Fem minutter skulle der gå, før Tom van Weert fra distancen sendte første afslutning af sted. Men det flade forsøg vakte ingen problemer for Horsens-målmand Kevin Mendoza.

Fire minutter senere fik Tom van Weert igen afsluttet. Lucas Andersen fandt Jakob Ahlmann, som tog bolden til baglinjen og sendte et indlæg ind midt i feltet, hvor hollænderen fik headet mod mål, men bolden endte i hænderne på gæsternes keeper.

Senere i samme minut stod Kevin Mendoza igen i vejen. Denne gang over for Rasmus Thellufsen. Kantspilleren driblede forbi Rune Frantsen i udkanten af feltet og kom til afslutning fra en spids vinkel tæt på mål, men målmanden reddede forsøget.

Efter 12 minutter kom AaB's føringsmål. Rasmus Thellufsen fandt Lucas Andersen midt for mål. Angriberen mistede bolden, men Kasper Kusk samlede kuglen op omkring buen. Herfra spillede han bolden ud til venstre, hvor Tom van Weert tog et træk ind mod mål, inden hollænderen sparkede læderet i nettet ved nærmeste opstander.

Efter 20 minutter var AaB nærgående ved to hjørnespark. Det ene blev taget fladt og var lige ved at snyde Horsens-defensiven, men gæsterne fik rettet bolden ud til et nyt hjørnespark, som denne gang endte med et hovedstød fra Kasper Pedersen, der gik over.